Predkladacia správa

k návrhu zákona o voľbách do Národnej rady Slovenskej republiky 

Podnet
Návrh zákona o voľbách do Národnej rady Slovenskej republiky sa predkladá vláde Slovenskej republiky podľa Plánu legislatívnych úloh vlády Slovenskej republiky na rok 2003.

Potreba
Príprava nového zákona o voľbách do Národnej rady Slovenskej republiky vychádza z politických postulátov Programového vyhlásenia vlády Slovenskej republiky, zo skutočnosti, že doterajšia zákonná úprava bola od prijatia v roku 1990 viackrát novelizovaná a menená tak z vecnej, ako i z organizačnej stránky.

Návrh zákona je spracovaný podľa stavu organizácie miestnej štátnej správy. 

Stručný obsah
Návrh zákona v jednotlivých častiach upravuje aktívne a pasívne volebné právo voličov, zoznamy voličov, volebné orgány, podávanie kandidátnych listín, postup pri hlasovaní, spôsob zisťovania výsledkov volieb a prideľovanie mandátov, otázky nárokov kandidátov a členov volebných komisií a všeobecné ustanovenia o spolupráci orgánov verejnej správy. 

Ďalšie kroky, ak je predpoklad, že ich schválenie materiálu vyvolá
Schválenie návrhu zákona nevyvolá uskutočnenie organizačných, materiálno-technických alebo personálnych zmien.

Hromadná pripomienka 300 a viac fyzických osôb a právnických osôb, resp. sumár vyššieho počtu obsahovo príbuzných pripomienok, ak boli vznesené
Neboli vznesené.

Či materiál má byť predložený inému orgánu
Návrh zákona je potrebné predložiť na ústavné prerokovanie do Národnej rady Slovenskej republiky.

Dôvod nesprístupnenia, ak materiál nemožno sprístupniť podľa zákona
Materiál podlieha sprístupňovaniu podľa zákona.

Doložka finančných, ekonomických, environmentálnych vplyvov a vplyvov na zamestnanosť
Osobitná príloha. 

Vyhodnotenie medzirezortného pripomienkového konania je uvedené v osobitnej prílohe. 

Návrh zákona prerokovala 21. októbra 2003 Legislatívna rada vlády Slovenskej republiky, ktorá odporučila návrh schváliť. Návrh sa predkladá na rokovanie vlády v novom znení upravenom podľa stanoviska Legislatívnej rady vlády Slovenskej republiky a záverov rokovania vlády Slovenskej republiky zo dňa 5. novembra 2003.

2

Vyhlásenie o bezrozporovosti

Ministerstvo vnútra Slovenskej republiky vyhlasuje, že návrh zákona o voľbách do Národnej rady Slovenskej republiky sa predkladá bez rozporov.